google/wiki40b huggingface dataset:
.22 Long Rifle

Bruk

Et stort antall pistoler, revolvere og rifler er kamret for dette populære kaliberet. Populariteten skyldes i første rekke at ammunisjonen er svært rimelig og har svak rekyl. Dette gjør .22 LR til en svært egnet ammunisjon for skytesport. Både Det frivillige Skyttervesen, Dynamisk Sportsskyting Norge og Norges Skytterforbund har konkurranseprogrammer hvor man benytter .22 LR-ammunisjon.

Lading

Kaliber .22 LR lades meget sjelden eller aldri av hjemmeladere, mest grunnet dens lave pris og randtenning som krever svært spesialisert utstyr for å lade.
Nei til EU

Nei til EU (grunnlagt 1990) er en interesseorganisasjon mot norsk medlemskap i Den europeiske union (EU).

Bakgrunn

Organisasjonen var opprinnelig ikke medlemsbasert, men det ble opprettet samarbeid mellom den sentrale virksomheten og de lokale gruppene, og i 1990 ble organisasjonen Nei til EF opprettet som en landsdekkende medlemsorganisasjon med lokal- og fylkeslag, og årsmøter.
Nei til EF skiftet navn til Nei til EU da EF hadde endret navn til Den europeiske union. Nei til EU ble den dominerende organisasjonen på nei-siden i forbindelse med folkeavstemningen om EU-medlemskap i 1994. Ifølge organisasjonen selv hadde den 140 000 medlemmer og aktive lokallag i alle landets kommuner.
Nei til EUs høyeste organ mellom årsmøtene er Rådet, et landsmøtevalgt organ som møtes to ganger i året. Styret møtes med jevne mellomrom, og arbeidsutvalget flere ganger i måneden. Nei til EUs arbeidsutvalg består pr. 2015 av leder Kathrine Kleveland, nestledere Gina Barstad og Shoaib Sultan, samt faglig leder Boye Ullmann.
Organisasjonen gir ut avisen Standpunkt.
EPOXI

EPOXI er et ubemannet NASA-romoppdrag som under ledelse av University of Maryland benyttet den eksisterende romsonden Deep Impact til å utføre en serie nye observasjoner. Oppdraget gikk først ut på å utforske eksoplaneter. Den 4. november 2010 utførte sonden en nærpassering av kometen 103P/Hartley. Oppdraget ble kunngjort 3. juli 2007 og omfattet også en nærpassering av kometen 85P/Boethin; den sistnevnte var imidlertid for liten og svak til at banen kunne beregnes nøyaktig.
Nordbrunkivi

Beskrivelse

Nordbrunkivi viser tydelig kjønnsdimorfisme, i det hunnen blir en god del større enn hannen. Begge kjønn blir imidlertid omkring 50–65 cm lange. Hunnen veier typisk 2 060–3 850 g og nebbet måler cirka 130–205 mm. Hannen veier typisk omkring 1 440–3 060 g og nebbet måler cirka 110–155 mm.
Nordbrunkivien er en flygeudyktig fugl med stor, rund kropp og svært kraftige ekstremiteter tilpasset livet på bakken. Den minner på mange måter om et pattedyr, om det ikke var for nebbet og den tobeinte gangen. Hodet er relativt lite og øynene små og stikkende. Og som andre kivier mangler den stjert. Nebbet er svært langt og tynt og kurver svakt nedover. Og som hos andre kivier er neseborene plassert ytterst på det lange nebbet. Nebbet er dessuten svært følsomt og til en viss grad bøyelig. Rundt nebbroten har arten karakteristiske strittende værhår, noe som ytterligere forsterker inntrykket av et pattedyrlignende vesen. Den svært karakteristiske fjærdrakten gir dessuten fuglen et hår-/pelslignende uttrykk. Nordbrunkivien har noe stivere fjærdrakt enn sørbrunkiwien, men skiller seg fra denne gjennom å være mer rødbrun på bakparten og å ha større innslag av sort i fjærdrakten forøverig.

Utbredelse og habitat

Nordbrunkivien er nå endemisk for Nordøya på New Zealand, men fantes tidligere også på den nordlige delen av Sørøya. Bestanden på Nordøya finnes i hovedsak i fem populasjoner på den nordlige 2/3 av øya. Arten har imidlertid blitt introdusert på flere av øyene rundt Nordøya.
I 1996 ble bestanden estimert til å bestå av omkring 35 000 individer, noe som gjør den til den vanligste kiviarten. Det er imidlertid en reduksjon av bestanden på omkring 90 prosent siden 1900. I 2013 ble bestanden estimert til omkring 25 000 individer.
Arten er flygeudyktig og tilbringer livet på bakken. Den trives i subtropisk til temperert skog og krattskog, spesielt i våt og fuktig skog av podocarpusslekten (Podocarpus) og edeltreløvskog (hardtre). Man finner imidlertid fuglene også på plantasjer, krattskoger og landbrukseiendommer.

Atferd

Kivier er nattaktive dyr. Nordbrunkivien lever hovedsakelig av mindre virvelløse dyr, som den jakter i jordsmonnet og i dødt løv på bakken. Som hos mange pattedyr er luktesansen det viktigste hjelpemidlet til å finne mat. Fuglen er svært rask til bens og kan bevege seg svært hurtig omkring. Den er forsiktig, men nysgjerrig av natur.
Nordbrunkivien legger normalt 1–2 egg, som hannen ruger ut. Inkubasjonstiden er omkring 75–84 dager og ungene klekkes med full fjærdrakt. Alt etter 5–6 dager forlater ungene redet alene for å ete om natten, og de er uavhengige etter 14–20 dager og fullt utvokste etter 18–20 måneder. Hannene blir kjønnsmodne omkring 14 måneder gamle, hunnene etter cirka 24 måneder.
Mommy's Little Monster

Bakgrunn

I 1982 var Social Distortion på turne med bandet Youth Brigade (turneen er dokumentert i filmen Another State of Mind). Rett etter denne turneen slo bandet opp, men grunnet turneens suksess, gikk bandet raskt sammen og begynte arbeidet mot sitt første album. Mommy's Little Monster ble spilt inn julaften 1982 på Casbah Recording Studio i Fullerton, California. Albumet ble spilt inn i løpet av en økt etter som at de ville holde kostnadene lave. Innspillingen varte i flere timer.

Omslagskunst

Tegningen er designet av Art Mortales og viser et bilde av et skjelett og et menneskebarn i maske. Begge to sitter i en stol og ser på en krigsfilm på et tidspunkt som viser en soppsky. Huset de sitter i er, til en viss grad, forlatt og rommer bare en stol, TV, postkasse, en bilderamme, tre rør og mye rester. Det er antydninger til at det har vært en prøvesprengning av en hydrogenbombe.
Baksiden inkluderer et bilde av bandet tatt av Edward Colver.
Nürenberggran

Nürenberggran er en gammel norsk måleenhet for vekt, brukt i apotekene.
En nürenberggran var 1/20 scrupel, dvs. 62 milligram.
Finnguttens frieri

Teksten

1.Nå er det kommet i mine tanker at jeg vil søke meg opp en venn,

alt hen på sjøen jeg monne vanke der har jeg mangen fornøyet stund.

Alt hen til Bergen jeg monne vanke, der har jeg piker så tykt som sand,

jeg ønsket at jeg var deres like, og at jeg var av den samme stand.
2.Jeg gikk opp og skuet på dristige piker min glede den var usigelig,

jeg til min stallbroder monne sige at disse piker behager mig,

der så jeg piken som var over alle gid hun ble med meg til Finnjans land,

jeg ville gjerne med henne tale men her på gården går det ei an.
3.En torsdagsaften gikk jeg og tenkte, en fredagsaften da kom jeg dit,

jeg som en frier der monne vente, jeg ble mottagen på beste vis.

Jeg var vel fremme og litt unnselig, men enda vovet jeg like ut,

jeg må vel tro at jeg kan fiksere jeg må vel tro at det kan gå an.
4.Vackra flicka du må ei tvila, thi jeg er oppfødt i Finnjans land,

ja Finnjans land har jeg aller kjærest der hvor jeg vanker og hvor jeg bor,

at når du bare min vackra flicka, vil blive med meg til Finnjans land,

jeg vil ei ønske meg bedre lykke o gid vi bare var alt i hop.
5.Og er det sannhet som du nu siger at du er finne og er så fin,

Gud hjelpe mig da som deg lover at sove søtt uti armen min.

Hvorledes akter du deg at leve ja aller helst med den norske mø,

for deres mat kan jeg ikke ete, Gud gi meg heller det tørre brød.
6.I Finlands skover skal du ei svelte, men leve der ut i godt forsyn,

ja ut i pannen der skal du smelte det bjønnefett ut i ister bind.

Og dyppe det i den sure lauken som vokser der både dag og natt,

og ete kjinnegraut og mussusuppe og have gjestebud til hver dag.
7.At have gjestebud var dog galant, men det er kostbart at leve så,

det får vel være for meg det samme, når jeg kun får det hvert fjerdingår.

Jeg frykter mest for den vinterkulden, thi jeg er født ut i varme hus,

og mine kleder er alt for tynne og leve der ut i sne og sludd.
8.På Finnjans skove skal du ei fryse ei heller mister du helsen din,

inn under bjørnefellen skal du smyge og sove søtt ut i armen min.

Ja lappskinnstrøyen og bjørnefellen og reinsskinnssokker og elgskinnssko,

og reverompen til ring om halsen den bruker finngubben hvor han bor.
9.Ja attenhundre og femten skriver den første juni ved klokken fem,

da kom jeg hjem til min vackra flicka fra Norges grenser til Finland hen.

Ja attenhundre og femten skriver da kom jeg hjem til mitt fødeland,

da kom jeg hjem til de grønne lunder som speiler seg i det klare vann.
10.Og all den glede som har meg ytret det er umulig å tale så,

da kom de frem mine fire søstre de var stafferet fra topp til tå.

På deres måte så var de fine, men da de kom hen til flickan min,

da ble de jotte, da ble de stygge, ja de ble verre enn skogens dyr.
.bi

Registrering

Registrering gjøres direkte på andre nivå.
Det finnes et antall nettsteder med domenenavn på tredje nivå under kategoriserte subdomener på andre nivå. Men registreringsenhetens nettside nevner imidlertid bare at domenene gov, net, edu, ac, com, co, int, mil og gouv ikke er tillatt som domenenavn på andre nivå, og det later til at registrering på tredje nivå ikke lenger er mulig.
Registreringssiden slår fast at «.BI registeret har en heller liberal holdning vedrørende domenenavn så fremt domenenavnet har sammenheng med forretningsnavnet eller et av dets varemerker. Hovedprinsippet er at et domene må gjenspeile sannheten.» Registreringer er åpen for alle i hele verden, men registrering eller bruk er ikke ment å kunne gjøres i villedende hensikt, men det foretas tydeligvis ingen kontroll for å sikre dette. Nettstedet slår også fast at «Vi motarbeider sterkt bruk av vårt lands koder for å villede folk. Vi minner om at .bi står for republikken Burundi og intet annet». Dette har åpenbart til hensikt å motarbeide at .bi skal bli brukt i annen hensikt, slik som det er blitt gjort med andre ccTLDer (eksempelvis .tv for fjernsyn, og .la for Los Angeles), eller bruk i "domenehacking" hvor TLDen blir en del av et ord eller vending (som i del.icio.us). Bruk av «bi» i betydningen biseksualitet er sannsynligvis den typen ting de ønsker å forhindre, men det er uklart hvorvidt det har forekommet faktiske tilfeller hvor ccTLDet har vært brukt på denne måten. Det synes ikke å være mye bruk av domenet i det hele tatt, hverken innen eller utenfor Burundi, til tross for det liberale regelverket for registrering.

Konflikthåndtering

.bi er et av de få ccTLDer som har signert et «Memorandum of Understanding (MoU)» med ICANN, noe ICANN med begrenset hell har forsøkt å få alle ccTLD-registreringsenheter til å gjøre. Registreringsavtalen for .bi legger også registrantene under UDRPs policy for konflikthåndtering, men de ser ikke ut til å ha noen kontrakt med WIPO om å legge konflikter i dette ccTLDet under WIPOs jurisdiksjon, og det finnes ingen indikasjon på registreringssiden på at noen som helst andre instanser er autorisert til å behandle slike konflikter.
Provinsen Napoli

Provinsen Napoli (italiensk Provincia di Napoli) var en provins i regionen Campania i det sydlige Italia. Napoli var provinsens hovedstad.
Det var 3 059 196 innbyggere ved folketellingen i 2001. Arealet var 1 178 km².
Provinsen Napoli ble 1. januar 2015 erstattet av Storbyområdet Napoli.

Geografi

Provinsen Napoli grenser i nord mot provinsene Caserta og Benevento, i øst mot provinsene Avellino og Salerno og i sydvest mot Tyrrenerhavet.
Administrativt var provinsen delt i 92 kommuner (communi); se kommuner i Provinsen Napoli.
Koprosessor

En koprosessor er en hjelpe-prosessor i en datamaskin. Den brukes for å supplere funksjonene til den primære prosessoren (CPUen). Operasjoner gjort av koprosessoren kan være flyttallsberegninger, aritmetikk, grafikk, signalprosessering, strengprosessering eller kryptering. Ved å avlaste CPUen for krevende oppgaver, kan koprosessoren øke systemets ytelse. Koprosessorer gjør det mulig å tilpasse datamaskiner slik at kunder som ikke behøver den ekstra ytelsen, slipper å betale for den.
Koprosessorer ble først sett i stormaskiner hvor de ga ytterligere valgfri funksjonalitet som støtte for flyttallsberegninger. Et mer vanlig bruksområde var å styre I/O-kanaler, skjønt i denne rollen ble de oftest omtalt som kanalkontrollere.
Nyere koprosessorer brukes dersom man har mye data som kan regnes ut i parallell, slik at 100 tråder kan prosesseres samtidig. Noen telefoner har egne koprosessorer for sensor-data, og noen grafikkort har både grafikkprosessor og fysikkprosessor (f.eks. PhysX) som gjør at både grafikk og fysikk kan regnes ut i hardware og ikke i software.

Overblikk

En koprosessor trenger ikke å være en flerbruksprosessor i seg selv. Noen koprosessorer kan ikke hente instruksjoner fra minne, kjøre instruksjoner for programflytkontroll, utføre I/O-operasjoner, håndtere minne, osv. Disse koprosessorene trenger hovedprosessoren til å hente instruksjoner til seg og til å håndtere alle andre operasjoner utover koprosessorens funksjoner. I noen arkitekturer er koprosessoren en mer allmenn prosessor, men utfører bare et begrenset utvalg av funksjoner under tett oppfølging fra en styringsprosessor. Merk forskjellen fra begrepet multiprosessor, som refererer til en datamaskin med mer enn én flerbruks-CPU.

Historie

Koprosessorer for flyttallsaritmetikk ble vanlig i PCer i hele 1980- og de tidlige 1990-årene. Tidlige 8-bit og 16-bit-prosessorer brukte programvare for å utføre flyttallsaritmetikk. Når en «matteprosessor» i maskinvare var støttet av datamaskinens program- og maskinvare, kunne flyttallsberegninger utføres mange ganger fortere. Matematiske koprosessorer var populære blant brukere av dataassistert konstruksjon (DAK/CAD)-programmer og vitenskapelige og konstruksjonsrelaterte beregninger.
An annen type koprosessor som ble vanlig i denne tiden, var enkle grafiske prosessorer som de som ble brukt i Ataris 8-bit-familie, Texas Instrumentss TI-99/4A og MSX hjemmedatamaskiner. Disse ble kalt «Video Display Controller». Grafikkprosessoren i Amiga-serien var kjent som «Copper».
Etter hvert som mikroprosessorene ble utviklet, sank kostnadene ved å integrere flyttallsaritmetikkfunksjoner i prosessoren. Høye prosessorhastigheter vanskeliggjorde også en tett integrasjon mot en koprosessor. Matteprosessore er nå ikke vanlig i PC-er, mest fordi 32- og 64-bits CPUer kan gjøre flyttalssoperasjoner i hardware. Etterspørselen for en dedikert grafikk-koprosessor har på den annen side økt, spesielt på grunn av en økende etterspørsel etter realistisk 3D-grafikk i videospill.
Ľubomír Luhový

Landslaget

Ľubomír Luhový spilte 11 landskamper for Tsjekkoslovakias herrelandslag og Slovakias herrelandslag.
Møbel- og tretekniker

Møbel- og tretekniker er en treteknisk utdannelse ved Teknisk fagskole.  Dette er en utdanning til mellomledernivå og ledernivå i treindustribedrifter.
Marcelo Mabilia

Karriere

Han har spilt for Grêmio, Internacional, Fluminense, Júbilo Iwata, Guarani, Coritiba og Figueirense.
Kaffa (Etiopia)

Kaffa (ከፋ) var en provins i Etiopia som fra 1995 ble del av de nye regioner Oromia og Ye Debub Biheroch Bihereseboch na Hizboch. Provinsen, som ble dannet etter den italienske okkupasjon i 1942, fikk sitt navn etter kongedømmet Kaffa. Kaffa grenset mot Sudan i vest. Provinshovedstad var Jimma.
Kaffa bestod av både kongedømmet Kaffa, som ble erbobret av Etiopia i 1897, og av kongedømmet Jimma, som ble erobret i 1932.

Etymologi

Ordet Kaffa menes å komme fra det arabiske qahwah som betyr «drikke fra bær». Det norske ordet kaffe er utledet fra samme ordrot.
Klassisk

I overført betydning

I overført og utvidet betydning kan «klassisk» og «klassiker» brukes om noe som er utmerket og har varig, «udødelig» verdi eller er av tidløs, høy kvalitet. Det gjelder særlig diktning og kunst som uavhengig av forandring i smaksretning definitivt blir regnet blant det ypperste. «Klassisk» brukes ofte også om det som er et perfekt eksempel på en særskilt stil, er typisk, mønstergyldig, alminnelig anerkjent eller velkjent for en klasse, ofte det som er opprinnelig eller tradisjonelt, for eksempel om språk eller fag.
Bryn Terfel

Liv og virke

Terfel, som er bondesønn, fikk sin første sangundervisning av en venn av familien. Til å begynne med var hans repertoar mest walisisk folkemusikk. Han studerte ved Guildhall School of Music and Drama fra 1984 til 1989 og ble uteksaminert med en gullmedalje derfra. Allerede samme sommer sang han en rolle i Don Giovanni på Drottningholmsteatern i Stockholm. Etter dette har hans avtalebok stort sett vært full. 
I 2000 grunnla han Faenolfestivalen nær Snowdonia i Wales. Denne har blitt et årvisst arrangement hvor lokale sangere synger med internasjonale operastjerner.
Nyttårsaften 2016 ble Terfel utnevnt til Knight Bachelor. Han ble dermed opphøyd i ridderstanden og fikk rett til å føre tiltaleformen sir foran sitt navn.
Månevann

Månevann er vann som finnes på månen. Flytende vann kan ikke eksistere over tid på månen, og vanndamp brytes ned av sollyset raskt før den forsvinner ut i rommet. Forskere har imidlertid siden 1960-tallet antatt at vannis kan finnes i kalde kratre som befinner seg i permanent skygge på månens poler.
Vann, og den kjemisk tilhørende hydroksyl-gruppen ( · OH), kan også eksistere i en form kjemisk bundet til månemineraler (snarere enn som fritt vann), og bevisene antyder at dette er tilfellet med lave konsentrasjoner over mye av månens overflate. Spormengder av adsorbert vann kalkuleres faktisk å eksistere i spormengder på 10–1000 ppm.
Phagwara

Historie

Phagwara ble bygget av Shah Jahan som en markedsby. Over tid begynte noen mennesker med jordbruksdrift, og etter hvert fikk byen et landlig preg. Phagwara Sharki utgjør denne delen av dagens by. Denne delen av byen er i dag bare dekket av området rundt Sukhchainiana Gurdwara (Sukhchain Nagar) der noen mennesker fortsatt driver gårdsbruk.

Demografi

Ved folketellingen i 2001 hadde byen 95 626 innbyggere, hvorav 54 % var menn og 46 % kvinner. Phagwara hadde da en gjennomsnittlig lesekyndighet på 77 %, noe som var høyere enn landsgjennomsnittet på 59,5 %. 80 % av mennene var lesekyndige, mens 73 % av kvinnene var det samme. 10 % av Phagwaras befolkning var barn under 6 år.

Økonomi

Phagwara er fremste industri- og handelssenter i Kapurthala distrikt på grunn av byens gode beliggenhet ved NH 1 mellom Jalandhar og Ludhiana. Byen har mange forskjellige typer produksjonsindustri, men de viktigste er tekstiler, bilkomponenter, maskinverktøy og jordbruksredskaper. I byen tilbys også flere tjenester knyttet til jordbruk.

Utdanning

Phagwara er en av de store utdanningsstedene i Doabaregionen. Byen blir enkelte ganger skrytt for å ha mange prestisjetunge skoler og college. College som finnes i byen er Guru Ravidas College, Guru Nanak College, Ramgharia College, Kamla Nehru College, GNBL College, MLU DAV College, St. Soldier Institute, Ramgharia Institute of Engineering & Technology, GNA-IMT (GNA Institute of Management & Technology), Lovely Professional University, G.H.K. Institute of Technology & Management og Ramgharia Polytechnic. 
Den første hi-tech-landsbyen i Nord-India, Palahi, ligger i nærheten av Phagwara. Landsbyens fasiliteter inkluderer et fellesskap for Ramgharia Polytechnic, en college for jenter, en fotballbane, parker, gatebelysning, kloakksystem i rør og en historisk gurdwara dedikert til Guru Hargobind Sahib. Palahi var etter de sentrale myndigheters vedtak en av få landsbyer som skulle utvikles som en modellandsby.
Pressefotografenes Klubb

Pressefotografenes Klubb (PK) er en norsk interesseorganisasjon for over 200 pressefotografer. Hvert år arrangerer organisasjonen konkurransen Årets Bilde og DOK-festivalen i Fredrikstad.
Leder for PK i 2017 er Jarle Aasland fra Stavanger Aftenblad.

Historie

Oslo Pressefotografers klubb ble stiftet 1. februar 1933 av pressefotografene Ingvald Møllerstad (Aftenposten), Victor Uppmann (Tidens Tegn), Aage Kihle (NTB) og Roald Haraldsen (Dagbladet). Klubben begynte så arbeidet for å bedre arbeidsvilkårene, forsvare egen status og rettigheter knyttet til bildebruk i dagspressen.
Klubben skiftet navn til Pressefotografenes Klubb i 1960, og har gjennom årene hatt lokalavdelinger i Oslo, Bergen, Trondheim og Stavanger.
I 1959 startet klubben å gi ut prisen Snill Gutt eller Snill Pike. Den ble gitt til fremstående personer i offentligheten som hadde vist stor evne til å samarbeide godt med pressen. I 2013 ble det dog slutt, da årsmøtet i PK, valgte å avvikle kåringen. Geir Lippestad ble den siste som mottok prisen.
I 1964 startet PK med den juryerte kåringen av Årets bilde, som fortsatt eksisterer den dag i dag. Før den tid var det sporadiske kåringer av de beste bildene, hvor blant annet Knut Skarland i VG vant en publikumspris i 1956.
I 1977 var det 130 medlemmer. Over ti år senere, 1988, var det 370 medlemmer i klubben. I 2015 var det registrert 195 betalende medlemmer. I tillegg kommer to æresmedlemmer, 56 pensjonister og sju styremedlemmer som ikke betaler medlemsavgift.
Tidligere ledere for PK var i 2016 er Sveinung Uddu Ystad. Før han var Terje Bringedal, fotograf i VG, leder.

Årets bilde

Årets Bilde er en årlig juryert foto- og videokonkurranse som arrangeres av Pressefotografenes Klubb. Konkurransen består av flere kategorier og skal fremme den beste norske fotojournalistikken gjennom et helt kalenderår.
Konkurransen er åpen for alle, så lenge bidragene er produsert i henhold til gjeldende normer for presseetikk i Norge, herunder Vær varsom-plakaten.
Commonweal (britisk avis)

Commonweal var en britisk sosialistisk avis som ble grunnlagt i 1885 av den sosialistiske liga. Avisen hadde sitt kontor i Great Queen Street i London.
Grunnleggeren av den sosialistiske liga, William Morris, var avisens hovedskribent, dens «ansvarlige overhode» og den som samlet inn penger til utgivelsen. Andre bidragsytere til avisens artikler var John Turner, Ernest Belfort Bax og Eleanor Marx.
Avisen ble nedlagt i 1894.
Aksesstid

Aksesstid er innenfor telekommunikasjon og informatikk benevnelsen på den tidsforsinkelse eller latens som inntreffer fra man sender en forespørsel til et elektronisk system, og aksessen er oppnådd eller de forespurte data blir returnert.
Innenfor telekommunikasjon brukes begrepet om forsinkelsen mellom aksessforsøket og den tildelte aksess. Innenfor informatikk brukes begrepet om tidsintervallet mellom når en instruksjons-kontrollenhet ber om data eller lagrer data og når disse operasjonene er fullbyrdet.
Amamiøyene

Historie

Historisk har Amamiøyene vært en fattig, jordbruksbasert region. Det eneste som ble eksportert herfra var sukkerør. Øyenes plassering mellom Japan og det øst-asiatiske fastland, har også ledet til stadige invasjoner av ulike grupper og land. Rent kulturelt har øyene vært mer influert av andre asiatiske land, enn av Fastlands-Japan.
Navnet til Amamiøyene dukker først opp i år 616 i den japanske krøniken Nihonshoki. Historien til øyene er noe uklar, siden mye historisk materiale er gått tapt, særlig under Satsuma-perioden fra 1600-1800-tallet. Ifølge Shomu Nobori og publikasjonen Dai Amami-shi (大奄美史; «Amamiøyenes historie») fra 1949, kan øyenes historie deles i to perioder: den første perioden med «uavhengighet» varte frem til 1200-tallet. Den andre perioden med kolonisering spenner fra kongedømmet Ryukyu mellom 1200- og 1600-tallet, til den føydale klanen Satsumas styre i Tokugawa-perioden mellom 1600- og 1800-tallet. Amamiøyene ble i 1871 offisielt en del av Japan etter Meijirestaurasjonen. Etter den andre verdenskrig ble øyene okkupert av USA mellom 1945 og 1954.

Klima

Klimaet på Amamiøyene er subtropisk, med en årlig middeltemperatur på 21°C, og en årlig nedbørnormal på 3 000 mm.

Flora og fauna

Rikelig med regn har ført til et variert planteliv. På øyene finnes både regnskoger og mangroveskoger. Utenfor kysten er det store korallrev med et rikt fiskeliv.
På øya Amami Ōshima finnes den endemiske sorte kaninarten Pentalagus furnessi (Amamihare). Den stedegne fuglen Garrulus lidthi (Amamiskrike) finnes bare på Amamiøyene.
«Amami og Ryukyu» er foreslått oppført på UNESCOs liste over verdens naturarv, for å beskytte øyenes truede plante- og dyreliv.